เอกสารแนบ 3

  รายงานคณะกรรมการตรวจสอบ

  รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบประกอบด้วยกรรมการอิสระจำนวน 3 ท่าน มีนายอภิลาศ โอสถานนท์
ดำรงตำแหน่งประธานคณะกรรมการ นายทวีวัฒน์ ตติยมณีกุล และนายชนินทร์ รุนสำราญ
ดำรงตำแหน่งกรรมการ ทำหน้าที่สอบทานความน่าเชื่อถือของงบการเงิน

คณะกรรมการตรวจสอบมีหน้าที่และความรับผิดชอบตามที่ได้รับมอบหมายจากคณะกรรมการฯ
ซึ่งรวมถึงการสอบทานรายงานฐานะทางการเงินของบริษัทฯ ให้มีความถูกต้องและครบถ้วน
มีระบบควบคุมภายในและกระบวนการกำกับดูแลที่มีประสิทธิภาพ
มีการปฏิบัติตามกฎหมายและข้อกำหนดต่างๆ ที่เกี่ยวข้อง
มีการดูแลการทำรายการที่อาจมีความขัดแย้งทางผลประโยชน์ให้เป็นไปตามกฎระเบียบที่เกี่ยวข้องและให้เกิดประโยชน์สูงสุดต่อบริษัทฯ
ตลอดจนมีหน้าที่ในการคัดเลือกและเสนอความเห็นแต่งตั้งผู้สอบบัญชี

ในรอบปี 2552
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้กำหนดไว้ในกฎบัตรของคณะกรรมการตรวจสอบตามที่ได้รับมอบหมายจากคณะกรรมการบริษัทฯ
โดยมีการประชุมร่วมกันรวม 13 ครั้ง และในการประชุมแต่ละครั้ง
กรรมการทุกท่านได้เข้าประชุมโดยพร้อมเพรียงกันทุกครั้ง
นอกจากนี้ได้เชิญผู้สอบบัญชีเข้าประชุมด้วยในวาระที่เกี่ยวข้อง
สำหรับสาระสำคัญของงานที่ปฏิบัติสรุปได้ดังนี้

สาระสำคัญของงานที่ปฏิบัติในปี 2552

1.  ได้พิจารณากำหนดหลักเกณฑ์และการรายงานการมีส่วนได้เสียของกรรมการ ผู้บริหาร
    และบุคคลที่มีความเกี่ยวข้องเพื่อการนำเสนอคณะกรรมการบริษัทพิจารณาอนุมัติ

2.  ได้พิจารณากำหนดระเบียบเรื่องการซื้อ - ขาย หลักทรัพย์
    ในช่วงเวลาก่อนและหลังการเผยแพร่ข้อมูลที่สำคัญ

3.  ได้พิจารณาสอบทานรายงานทางการเงินของบริษัทฯ ประจำราย ไตรมาส
    และงบการเงินประจำปี ก่อนเปิดเผยไปยังตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    ในวาระพิจารณาสอบทานรายงานทางการเงินของบริษัทฯ

4.  พิจารณาคัดเลือกเสนอแต่งตั้งผู้สอบบัญชีของบริษัทฯ และกำหนดค่าตอบแทน
    เสนอให้คณะกรรมการบริษัทเพื่อขออนุมัติที่ประชุมผู้ถือหุ้น

5.  ประชุมหารือกับผู้สอบบัญชีรวม 4 ครั้ง
    เพื่อพิจารณาแนวทางการปฏิบัติงานและขอบเขตการดำเนินงานสอบบัญชี
    สอบทานแผนการตรวจสอบ ผลการตรวจสอบและข้อเสนอแนะ
    เพื่อให้มั่นใจได้ว่าการตรวจสอบงบการเงินได้ทำไปอย่างครบถ้วนเหมาะสมตามมาตรฐานการสอบบัญชี
    ซึ่งการประชุมร่วมกับผู้สอบบัญชีจะไม่มีฝ่ายจัดการเข้าร่วมประชุมด้วย

6.  ประชุมร่วมกับสำนักตรวจสอบภายใน ถึงการปฏิบัติงานและขอบเขตการดำเนินงาน
    สอบทานแผนการตรวจสอบเพื่อให้มั่นใจได้ว่าการตรวจสอบภายในได้ดำเนินการไปอย่างครบถ้วนเหมาะสมตามมาตรฐานการตรวจสอบภายใน
    โดยในปี 2552
    นี้ได้ทำการตรวจสอบประเมินความเพียงพอและประสิทธิผลของระบบควบคุมภายในของบริษัทฯ
    และบริษัทย่อยในภาพรวม
    รวมถึงการรับทราบรายงานผลการตรวจสอบและติดตามผลการปรับปรุงแก้ไขตามข้อเสนอแนะเพื่อให้ระบบการควบคุมภายในมีประสิทธิภาพและประสิทธิผลยิ่งขึ้น

7.  ทำการสอบทานการปฏิบัติงานให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้อง กับการดำเนินธุรกิจของบริษัทฯ

8.  พิจารณาการเปิดเผยข้อมูล รายการธุรกรรมระหว่างกันกิจการที่เกี่ยวข้องกัน
    และรายการที่อาจมีความขัดแย้งทางผลประโยชน์

9.  จัดทำการประเมินความเพียงพอและความเหมาะสมของระบบการควบคุมภายในที่ครอบคลุมถึงเรื่อง
    องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
    ระบบสารสนเทศและการสื่อสารข้อมูล และระบบการติดตาม

คณะกรรมการตรวจสอบมีความเห็นว่า

1.  รายงานทางการเงินของบริษัทฯ เป็นที่เชื่อถือได้ มีความถูกต้อง ครบถ้วน
    ไปตามหลักการบัญชีที่รับรองทั่วไป และมีการเปิดเผยข้อมูลที่สำคัญอย่างเพียงพอและทันเวลา

2.  บริษัทฯ มีระบบควบคุมภายใน ระบบการบริหารความเสี่ยง
    ระบบการควบคุมการปฏิบัติงานของฝ่ายบริหารและระบบการติดตามที่เพียงพอและมีประสิทธิผล

3.  บริษัทฯ ไม่มีการปฏิบัติอันใดเป็นการฝ่าฝืนกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือ กฎหมายที่เกี่ยวข้องกับธุรกิจของบริษัทฯ

4.  ผู้สอบบัญชีที่ได้รับแต่งตั้งเป็นผู้ที่มีประสบการณ์ในการปฏิบัติงาน
    ตลอดจนมีเครือข่ายครอบคลุมและเป็นที่ยอมรับทั้งในและต่างประเทศ
    ซึ่งจะทำให้มาตรฐานการตรวจสอบของบริษัทฯ อยู่ในระดับสากล
    อีกทั้งผู้สอบบัญชีและผู้ที่ได้รับมอบหมายให้ลงนามรับรองงบการเงินทุกท่าน มีความเป็นอิสระ
    ไม่มีความสัมพันธ์หรือรายการที่อาจก่อให้เกิดความขัดแย้งทางผลประโยชน์กับบริษัทฯ
    ทำให้เชื่อมั่นได้ว่าการตรวจสอบบัญชีเป็นไปอย่างครบถ้วนเหมาะสมตามมาตรฐานการสอบบัญชีมีประสิทธิภาพและโปร่งใส

5.  การทำธุรกรรมกับกิจการที่เกี่ยวข้องหรือรายการที่อาจมีความขัดแย้งทางผลประโยชน์นั้น
    ได้มีการปฏิบัติให้เป็นไปตามกฎหมาย ข้อกำหนดของตลาดหลักทรัพย์
    มีความสมเหตุสมผลเพื่อให้เกิดประโยชน์สูงสุดต่อบริษัทไม่มีข้อบ่งชี้หรือข้อสังเกตอื่นใดที่ส่อถึงความผิดปกติ

6.  คณะกรรมการตรวจสอบได้ปฏิบัติหน้าที่ได้ครบถ้วน มีความเป็นอิสระ
    และถูกต้องตามที่ควรตามกฎบัตรคณะกรรมการตรวจสอบที่ได้กำหนดไว้
    โดยได้รับความร่วมมือสนับสนุนด้วยดีจากผู้ที่เกี่ยวข้องทุกฝ่าย

..............................................................

(นายอภิลาศ โอสถานนท์)

ประธานคณะกรรมการตรวจสอบ